Det har langt fra været en dans på roser det seneste halvandet år at være indehaver af en restauration, der lever af dans og levende musik i nattetimerne. Det kan Flemming Lyngø skrive under på. Hans restauration Old Games Pub i Aalborg har siden coronaens indtog tilbage i marts sidste år kun været åbent fra september og frem til i dag. - Folk kommer her for at høre musik og danse, og det er lige nøjagtigt det, man nu igen ikke må, siger Flemming Lyngø, der bestemt ikke kom i julehumør af onsdag aften at høre statsministeren varsle de nye restriktioner, der gælder allerede fra fredag eftermiddag. - Det er meget trist det her, siger han. Flemming Lyngø har endnu en gang taget konsekvensen af corona-restriktioner, og Old Games Pub er nu lukket i en tid, der traditionelt ellers er præget af julefrokoster og fest til ud på de sene nattetimer. Men det lader sig ikke gøre at holde stedet åbent, som restriktionerne foreskriver det - frem til midnat. - Det er først ved midnatstid vores gæster kommer, så det giver ingen mening at holde åbent overhovedet, siger Flemming Lyngø. Måske et andet koncept Han overvejer nu, om han skal ændre konceptet på Old Games Pub, som ikke - hvilket navnet kan antyde - er en pub i traditionel forstand. - Vi har igennem en del år været stedet med dans, DJ og levende musik fra klokken 22 fredag og lørdag, og det er netop der, vi har tjent pengene. Men det har vi så ikke gjort siden nedlukningen i marts sidste år. Så det kan godt være, at vi skal gå tilbage til at holde åbent tidligere på dagen - eller noget helt andet. Jeg ved det ikke, men nu har jeg igen fået nogle uger - foreløbig - til at tænke over det, siger Flemming Lyngø. Han ærgrer sig over, at netop hans branche igen rammes, især da det ifølge ham ikke er der, de store smitteudbrud er. - Nu er jeg jo selvfølgelig ikke fagperson inden for området, men det er voksne mennesker i alderen 40 til 50 år, der kommer her, og mig bekendt er smittekurven ikke gået op ad på grund af, at voksne mennesker har festet, siger han og tilføjer: - Det er hårdt, at vi nu igen står for skud, men forhåbentlig får vi lov at åbne igen snarest muligt i det nye år. Der er ni deltidsansatte på Old Games Pub, og de er torsdag alle kaldt til møde om situationen.

Opsummering:
Det er blevet til blot tre måneder med dans og musik i år på Old Games Pub i Aalborg - og på grund af nye skærpede restriktioner lukker stedet igen.